khistorydata/jeongjo-sjw-relations huggingface dataset:
정조 20년
丙辰五月二十日辰時上御重熙堂承旨入侍時左副承旨蔡弘遠記事官柳遠鳴記注官金良倜記事官吳泰曾以次進伏訖上曰顯隆園餕餘之封上大祝陪來此後留守爲獻官時一依此例以此筵敎書報畿伯使騎撥指揮于華留可也命退承史以次退出
정조 20년
丙辰五月二十一日寅時上御重熙堂承旨入侍時左副承旨蔡弘遠假注書徐俊輔記注官金良倜記事官吳泰曾以次進伏訖上命書傳敎曰明日當由逌瞻門展拜景慕宮該房知悉上曰進御童便調蘇合元五丸入之仍命退承史以次退出
정조 20년
丙辰五月二十一日戌時上御便殿承旨入侍時右承旨李海愚假注書徐俊輔記注官金良倜記事官吳泰曾以次進伏上命書傳敎曰申後膈氣頗苦明日勢難强力景慕宮展拜當於差復後爲之該房知悉又命書傳敎曰欲爲調攝明日藥院大臣閣臣承候勿爲入來酬應苦矣此意掌務官傳于都提擧又命書榻敎曰進御童便調蘇合元五丸更爲入之仍命退承史以次退出
정조 20년
行都承旨黃昇源坐行左承旨李益運緣故出右承旨李海愚坐直左副承旨蔡弘遠緣故出右副承旨鄭尙愚坐直同副承旨朴宗來緣故出注書柳遠鳴仕直一員未差假注書徐後輔未仕進事變假注書金瑥仕
정조 20년
蔡弘遠啓曰明日再明日健元陵忌辰祭齋戒正日相値視事頉稟之意敢啓傳曰知道
정조 20년
鄭尙愚啓曰大司憲徐有臣掌令李泰賢未肅拜執義李城輔持平金孝秀在外掌令洪受浩持平洪光一呈辭監察茶時之意敢啓傳曰知道
정조 20년
傳于鄭尙愚曰右副承旨入侍
정조 20년
以注書金履永拿處傳旨傳于鄭尙愚曰分揀
정조 20년
傳于蔡弘遠曰禮刑換房
정조 20년
傳于李海愚曰飭已行還朝亦在不遠前監司金載瓚敍用令該曹口傳付軍職
정조 20년
兵曹口傳政事大護軍金載瓚
정조 20년
傳于李海愚曰前平安監司留侍
정조 20년
傳于李海愚曰前平安監司入侍
정조 20년
以全羅監司徐鼎修狀啓高山縣監金順行催促下送事傳于黃昇源曰此狀啓還下送使之當日內下送後草記事分付該曹
정조 20년
鄭尙愚以吏曹言啓曰以全羅監司徐鼎修狀啓高山縣監金順行催促下送事傳曰此狀啓還下送使之當日內下送後草記事命下矣高山縣監金順行處卽爲下去之意嚴飭則當日發行云矣敢啓傳曰知道
정조 20년
李益運以戶曹言啓曰因忠淸監司林濟遠狀啓全羅道順天府稅船致敗於洪州地方事判付內護送一款雖有嚴飭渠發渠船無異逃走則此非護送不勤之罪百人皆不勤此倅決不然而觀於狀語又如許當該地方官及虞候論罪特爲安徐所謂裝載官可謂兩罪俱發自卿曹草記論理勘罪事命下矣取見其狀本則致敗旣於大洋船格亦不免渰沒先拯穀物且已過半故敗與否雖未的知而不由內港直走外洋冒夜衝風至稱瞥過本道地方殆若故避護送者然情跡之可疑誠如道啓分付道臣未拯穀物嚴飭該邑期於準拯監色沙格嚴覈取招具格狀聞後更爲稟處稅穀裝載法意甚重一船千石之外雖一包穀毋敢添載而今此船中穀物多至一千六百餘石五十株加時木又不下近百石之重揆以法意萬萬駭然四月旬前上納乃是事目所在則三月二十八日始爲裝發亦難免晩時之罪犯科旣非一端行船又不檢飭許多稅穀致此臭載當該裝載官順天府使崔守魯爲先罷職令該府拿問重勘何如傳曰允
정조 20년
李海愚以備邊司言啓曰頃因忠淸監司林濟遠狀啓忠州等六邑牟還中如干石以錢代捧沿江沿海自願移貿處均排分給而邑名爲先酌量抄出更爲狀聞後分數許施之意覆啓知委矣卽見其狀本則以爲道內穀簿峽多沿少牟還尤益不均一從牟摠最多處只請發賣而至於移貿邑待其發賣數爻多寡邑名石數欲爲修啓矣今伏承啓下行會先以牟還最少處藍浦等八邑抄出登聞而今此八邑牟摠通計分留較諸民戶則一戶所受爲一二斗三四斗故發賣之錢移貿八邑後或有餘數之可及於他邑者則亦當從分數區劃後邑名石數更爲修報請令廟堂稟旨分付矣移貿一款分數許施事前已行會今此藍浦黃澗等山沿八邑旣抄出登聞還戶所受之零星又不滿五斗皮牟則裒彼益此事勢當然今姑依狀請施行其代捧邑之時價輸送分給邑之準數均排吏奸莫售均惠及民之政惕念嚴飭于諸處克踐前言獲有實效之意更爲分付何如傳曰允
정조 20년
李海愚以備邊司言啓曰頃因全羅監司徐鼎修狀啓牟還作租某邑鎭幾包穀量宜磨鍊更爲狀請後稟處之意覆啓行會矣卽見其狀啓則以爲本道麥農左道沿峽及嶺上右沿多有擧一境判歉處嶺下數十餘邑稍稱成熟者亦不免穴農今若於許多邑鎭中只憑假令硬定邑名石數則取捨多寡難保其一一的當勢將待其開糴隨力督捧而其中萬不獲已之處詳察抄出略綽換作然後庶可民受實惠糴無濫觴道內各邑鎭牟還當捧二十八萬四千四百七十四石中限三萬石特許待秋作租事請令廟堂稟旨分付矣今年諸路牟農初雖凍損以中間與末稍日候之連爲調順全棄飜耕者外擧多根上生枝枝間發穗稍獲回蘇能免無麥者比比皆然本道則左道沿峽嶺上右沿旣曰判歉嶺下數十邑亦歸之穴農宜乎荐饑之餘民勢有難準納但開糴督捧隨其不獲已處而詳察換作者終恐事勢之難便然道臣旣以三萬石陳聞則必有參量緩急取捨分排者存今姑依狀請許施使之略略換租於最尤甚必難捧處雖不必準此劃下之數亦未爲不可以此事意一體分付何如傳曰允
정조 20년
李海愚以禁衛營言啓曰本營千摠趙雲祥受由過限改差何如傳曰允
정조 20년
丙辰五月二十二日午時上御便殿右副承旨入侍時右副承旨鄭尙愚記事官柳遠鳴記注官金良倜記事官吳泰曾以次進伏訖上曰朝者下敎承旨中有欲出去者使之出去矣緣故出去者果幾人乎尙愚曰左承旨李益運左副承旨蔡弘遠同副承旨朴宗來矣上曰今日坐直誰也尙愚曰傳香在明禮房承旨當爲坐直而禮房承旨蔡弘遠俄已出去只有軍士房一人矣仍命書傳敎曰禮刑換房命退承史以次退出
정조 20년
丙辰五月二十二日酉時上御便殿前平安監司入侍時右承旨李海愚記事官柳遠鳴記事官吳泰曾金履永前平安監司金載瓚以次進伏訖上敎載瓚曰在任安過在道穩旋乎載瓚曰連爲好在而行役無撓矣載瓚曰伏聞聖候以膈氣今至多日下情萬萬焦悶矣上曰沁島事一番費心則輒致膈氣之發尙未快降矣上曰昨年趙岱事緣何而致有葛藤乎載瓚曰臣初未周思以至起鬧矣上曰卿家在城外宜卽退歸以爲休息可也仍敎曰遣宣傳官持標信南大門留門前箕伯出去後還閉事分付賤臣承命出傳還入進伏命退諸臣以次退出
정조 20년
行都承旨黃昇源坐行左承旨李益運坐右承旨李海愚坐左副承旨蔡弘遠坐直右副承旨鄭尙愚坐同副承旨朴宗來坐直注書柳遠鳴任一員未差假注書徐俊輔仕直事變假注書金瑥仕
정조 20년
傳于李益運曰禮房承旨馳詣健元陵奉審摘奸局內諸陵一體奉審以來
정조 20년
以慶尙監司李泰永狀啓右沿漁稅還屬統營便否博詢詳探邑報民情枚擧馳啓事判付內啓下備邊司爲旀便臣害民與否在於紀綱之嚴立營校邑吏莫敢作弊不在於屬此屬彼之徒歸隨矢立的是置統閫營樣近甚凋弊之中此條移屬可知其所關之不些而乍移乍還能無銷刻之嫌雖以說弊各邑言之名以邑倅不能束濕吏奸敢以如不還屬庶不濫徵等語肆然報營而爲道臣者尋常轉聞邑民之弊邑倅不知若於還屬之後雖有萬倍痼瘼尤當素瘠越視如許邑倅有亦可無亦可烏在其近民云乎哉還屬當否卿等更與移屬時時任爛議稟處爲有矣報辭駭然是在六邑守令等段令該府拿問其裒如充耳袖手傍觀之罪移屬後生弊首犯該倅等段置亦令道臣指名報來後一體拿處爲旀當該道臣亦爲從重推考爲良如敎
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
丙辰五月二十三日辰時上御便殿都承旨入侍時行都承旨黃昇源記事官柳遠鳴記事官吳泰曾金履永藥房提調沈頤之二提學沈煥之原任直提學金載瓚檢校直提學徐龍輔直提學李晩秀檢校直閣金勉柱金祖淳南公轍直閣李始源檢校待敎徐有榘以次進伏訖頤之曰聞待令醫官言昨夜又進童便下情萬萬焦悶夜間膈氣何如上曰膈氣少勝而猶未快降矣頤之曰寢睡水剌之節何如上曰寢睡全不成水剌則膈氣快降前亦不得進御矣頤之曰每當此時症候如期而發豈不萬萬焦慮耶診候進劑固不容少緩而保嗇調護之道益軫聖念是臣等區區之望也上曰再昨寒氣過發比前尤劇矣今則少有差勝之意而有如瘧氣後餘症矣頤之曰今已三日尙未得診候亦未進湯劑尤切下情之焦鬱矣上曰過數日欲進調理之劑而皆是溫燥之藥故差勝後欲爲更議耳頤之曰王大妃殿氣候何如上曰一樣矣頤之曰惠慶宮氣候何如上曰一樣而蔘吉茶間或進御矣頤之曰王大妃殿進御湯劑限五貼製進而自今日更爲製進耶上曰姑爲停止仰稟後更有下敎矣上敎煥之曰順天數遞邑乎煥之曰罷職之該倅去年臘政差送者矣上曰向來右相以數遞邑有所奏矣此邑亦入於其中乎煥之曰未及詳知矣上曰筵退後詳問可也仍命退諸臣以次退出
정조 20년
丙辰五月二十三日午時上御便殿右承旨入侍時右承旨李海愚假注書徐俊輔記注官安經心記事官金履永原任直閣金祖淳以次進伏上曰左承旨同副承旨入侍出榻敎左承旨李益運同副承旨朴宗來進伏上曰日前所準經書更爲考準可也上曰上注書及上番翰林亦令入來也仍命退承史以次退出
정조 20년
行都承旨黃昇源坐行左承旨李益運坐右承旨李海愚坐直左副承旨蔡弘遠坐右副承旨鄭尙愚坐同副承旨朴宗來坐直注書柳遠鳴仕一員未差假注書徐俊輔仕直事變假注書金瑥仕
정조 20년
蔡弘遠啓曰大司憲徐有臣持平金孝秀未肅拜執義李城輔在外掌令李泰賢陳疏掌令洪秀浩持平洪光一呈辭監察茶時之意敢啓傳曰知道
정조 20년
蔡弘遠以義禁府言啓曰飭已施未經守令亦或可恕時囚罪人鄭文綏以公罪勘放後草記事命下矣鄭文綏以制書有違律杖一百公罪收贖放送之意敢啓傳曰知道
정조 20년
丙辰五月二十四日卯時上御重熙堂右副承旨入侍時右副承旨鄭尙愚假注書徐俊輔記事官吳泰曾金履永以次進伏上曰健元陵獻官入來乎尙愚曰姑未入來矣仍命退承史以次退出
정조 20년
行都承旨李冕膺坐行左承旨李普溫牌不進右承旨成種仁坐左副承旨李海愚坐直右副承旨鄭尙愚坐同副承旨金熙朝坐直注書金履永仕柳遠鳴仕直事變假注書金瑥仕
정조 20년
大駕詣景慕宮展拜罷後內閣政院玉堂藥房口傳問安答曰知道
정조 20년
藥房提調沈頤之副提調黃昇源啓曰伏未審日間聖體調攝若何膈候益臻差勝而寢睡水剌之節亦何如臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道
정조 20년
李海愚啓曰大司憲徐有臣牌不進執義李城輔在外掌令持平二員未差掌令洪受浩持平洪光一傳旨未下監察茶時之意敢啓傳曰知道
정조 20년
傳于李海愚曰大臣以承候來待矣次對諸宰亦令待令於齋所近處
정조 20년
鄭尙愚啓曰左議政蔡濟恭領敦寧金履素判府事李秉模右議政尹蓍東爲承候來待矣傳曰入侍
정조 20년
鄭尙愚啓曰時原任閣臣爲承候來待矣傳曰入侍
정조 20년
李海愚啓曰今日次對兩司當爲進參除在外及陳疏未署經外未肅拜呈告人員竝卽牌招何如傳曰允
정조 20년
兵曹參判前望單子入之徐有大落點
정조 20년
傳于鄭尙愚曰溫宮陪從人外邑遺漏者今始報來云依京中例分等啓行而年歲先令道伯考籍報來後更令主管擧行之堂上稟旨分給
정조 20년
傳于鄭尙愚曰政官牌招開政
정조 20년
以刑曹佐郞徐膺輔拿處傳旨傳于李海愚曰分揀
정조 20년
以平安前監司金載瓚狀啓龍川府使黃仁瑛殺獄罪人不善防守致此逃失爲先罷黜事傳于李海愚曰狀啓還下送定限五十日使之限內捉納事回諭
정조 20년
承旨前望單子入之李冕膺李普溫成種仁金熙朝落點
정조 20년
刑曹參判前望單子入之尹弼秉落點
정조 20년
金熙朝啓曰吏曹判書沈煥之參判洪明浩牌不進推考傳旨今方捧入而開政命下之後如是違牌事甚未安判書參判竝卽牌招何如傳曰允
정조 20년
以左承旨李普溫牌不進推考傳旨傳于金熙朝曰更爲牌招
정조 20년
傳于李冕膺曰吏判聞有實病摠管鏡城判官口傳擬入
정조 20년
吏曹口傳政事以宋文述爲鏡城判官
정조 20년
兵曹口傳政事以許任爲副摠管
정조 20년
李海愚啓曰兵曹郞廳來言敦化門弘文館曜金門北水門三處水勢漲溢當爲開鑰云矣依定式除標信開閉之意敢啓傳曰知道
정조 20년
兵曹以李明運爲禁軍別將
정조 20년
金熙朝以吏曹言啓曰忠淸道道薦人堤川進士金衍吉星火起送之意發關知委矣卽接該道臣林濟遠移文則金衍吉今月十七日發程上去溫陽幼學李建胄新昌幼學成時柱處亦以傳敎內辭意更爲知委於各該邑使之卽速上送則李建胄身病成痼萬無登時發程之勢成時柱親病一向危篤萬無暫時離側之路發程日字實難指的云特敎屢飭之下若是遲滯極甚悚悶以俟病勢少間起送之意另加題飭於該邑發行日字待報來啓聞云矣敢啓傳曰待其上來草記可也
정조 20년
李海愚以兵曹言啓曰今五月二十日西道參軍金尙埰牒報內訓鍊都監所授北曲城西邊第一城廊近處體城四間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 20년
李海愚以兵曹言啓曰今五月二十一日西道參軍金尙埰牒報內訓鍊都監所授北曲城西邊第二城廊近處體城三間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 20년
李海愚以兵曹言啓曰今日景慕宮展拜時本曹堂上守宮及侍衛當爲備員而判書趙宗鉉在外臣晩秀別侍衛進參知李義駿入直侍衛進參議朴聖泰身病猝重不得行公云守宮無推移之員令政院卽爲牌招以爲進參之地何如傳曰允
정조 20년
李海愚以訓鍊都監言啓曰本局分授都城北曲城西邊第一城廊近處體城四間許頹圮處令該軍門卽爲修築把守軍兵量宜定送事自兵曹草記矣今二十日爲始砲手二十名將校一人率領限改築間輪回守直之意敢啓傳曰知道
정조 20년
李海愚以訓鍊都監言啓曰今五月二十五日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官禹拓夏領赴都領陣東營軍三十名哨官李徽祚率領宮大門外把守還宮後各還直所而竝待標信擧行之意敢啓傳曰知道
정조 20년
李海愚以御營廳言啓曰今五月二十五日景慕宮展拜時依兵曹節目弘化門入直軍五十名待標信除出出番哨官丁麟泰領赴于禁衛營都領陣解嚴後還爲入直之意敢啓傳曰知道
정조 20년
成種仁以義禁府言啓曰刑曹啓目殺獄罪人務景海獄案判付內當該檢官西部都事鄭文綏拿問處之事命下矣鄭文綏今方待命拿囚之意敢啓傳曰知道
정조 20년
李海愚以御營廳言啓曰今日新番全羅道五哨軍兵點考則其中長興軍李致孫其弟漕軍保致甲代送羅州軍申昌連其兄水軍保大阿只代送金金伊其兄靑大竹保明軍代送上番軍事體何等嚴重而代點現捉若是夥然揆以重宿衛杜後弊之道萬萬驚駭當該守令羅州牧使任焴長興府使洪龍健令該府拿問處之調點官全羅兵虞候李時菡多數代點之軍未能覺察矇然點送者尤涉駭默拿問重勘兵使朴基豐亦難免不能檢飭之失從重推考代送軍三名還爲下送令各該邑星火代定上送之意一體分付何如傳曰允其在問牛喘之義旣見刊冊外保名則不可以謬例仍置令廟堂査問稟處可也
정조 20년
李海愚以司僕寺提調意啓曰濟州前牧使李禹鉉遞任進上馬三匹今纔上來禾毛色別單書入依例內廐立養之意敢啓傳曰知道
정조 20년
刑曹啓目南部都事金鋼發緘取招云云傳旨內辭緣惶恐遲晩從重論杖一百收贖公罪施行何如判付啓依此律施行爲旀功議各減一等爲良如敎
정조 20년
領議政洪樂性箚曰伏以卽見伏聞閟宮展拜有命竊不勝憂慮之忱臣雖愚迷豈不仰認聖慕之彌篤於此時必欲行禮於月內而第伏念聖候多日愆和幸旋復常當此暑熱孔熾之時政宜倍加將攝況膈氣之症最妨勞動何不念聖人少愈之戒而迺有此敎耶展禮伸誠猶是聖孝之疏節而保嗇聖躬亶爲帝王之大孝則今於玉候新瘳之餘觸暑動駕豈不有違於靜攝之方乎臣職忝保護之任病伏床笫且畏嚴命一未趨承起居只自憂煎悚慄及聞是命尤極悶迫玆敢短箚冒瀆伏乞淵然深思退行展拜之禮上弛慈殿慈宮之憂念下副臣民之顒望千萬幸甚臣準擬今日隨諸大臣之後登筵承候兼請成命之收還忽自昨夕眩症倍添症甚危劇大異前樣頭不敢擧眼不敢開至於肢體少有搖動昏暈莫省達宵伏枕叫楚涔涔一味無減萬無自力之望微忱莫伸義分都虧悚悵惶鬱益切罔措惟願亟降威罰鐫削臣職仍治臣賣擾之罪以肅朝綱以延殘喘焉取進止答曰省箚具悉卿懇今日展拜豈可中止卿其安心愼攝仍傳曰此批答遣史官傳諭
정조 20년
掌令李泰賢疏曰伏以臣本以無似待罪侍從之列今至十年有餘矣出入臺省亦已屢遭而效蔑尺寸罪積尸素每自循省媿汗如流區區微諒惟以筋力奔走爲一分息補之圖故前後恩除之下輒出於冒沒趨膺者非但自視靦然而已其於羞朝廷而壞名器顧如何哉且念臣命途至窮怙恃見背禮制甫訖餘哀益新孤露殘喘世念都絶榮途進就夢想已斷歸省松楸纔還私次則不意柏府除命已在其間而召牌虛辱矣臣驚惶震惕不知所以自措臣之逖違天陛已及三年一謝恩命以伸太馬之忱固是分義之所不敢已者而第臣素患下血之症忽添於在途之日寸寸舁還生意都索以情以病實無一分自强之望玆敢疾聲號籲仰瀆崇嚴伏乞天地父母特垂哀憐亟遞臣新除職名仍治臣逋慢之罪以重公器以安私分千萬幸甚臣於乞免之章豈敢贅及他說而玆有目下一言敢此附陳焉兵曹參議朴聖泰以卑微之蹤徒藉依附之勢濫通淸顯歷踐內外物情沸騰爲世指目厥惟久矣癡濫之性手段漸滑則習爲陰陽之態交媾搢紳之間其所貽害於世道亦一怪鬼之徒也如渠之類雖曰無足責其在懲癉之政亦不可置之不論臣謂朴聖泰亟施刊削之典斷不可已也前正言南基萬向來之疏發怒於臺臣之風聞一語挺身自當公肆反詈已極駭痛而其疏語之無倫絶悖亦一世道之變也滿紙叫嚷無非悖口而至於邪學則初無一字及於痛斥之意而但曰未知今之邪學果何等學云者隱然有周遮掩護之意其張氣無禮之習決不可任其狂猖臣謂南基萬改正臺望仍施削去仕版之典宜矣臣無任云云省疏具悉朴聖泰事南基萬事皆無所據而爾習則可駭
정조 20년
校理李翊模疏曰伏以三司之於言責如農夫之耒耟陶冶之械器非此無所藉手而事君且國家之設置本館豈亶使之承庚牌就豹直無闕於上下番省記而已耶固將有取於言責而顧今言責之大者雖或係君上過中之擧關國家安危之機而禁令嚴密不敢出一口氣則臣等之失職固無論當如國事何其大者旣不敢言而竝與其細者而不言則是眞所謂都無事也其可乎哉臣於頃日三司書吏捧侤音事竊有所萬萬憂慨者吏胥亡國之歎自前人有之雖在管庫所掌簿書期會之地尙以吏胥之操縱出入爲之短氣況此堂堂聖朝言議所出之三司其爲職責何如也而乃可以此輩操縱之耶伏惟聖學高明洞觀今古此箇事理宜無不照燭而尙復如是者無他凡今日殿下廷臣如臣等輩者庸庸碌碌無一可觀誠不足以見孚於君父辭不足以有槪於聖心一事二事積見厭薄而致此耳宜其自悼自訟之不暇而亦不能無憾於天地之大使其官以代降人不古若則斥之可也罪之可也革而罷之亦可也奈何令賤隷反制其官長操公車章牘之權而遮截之耶嗚呼顧其名則淸朝之法從耳目而俯首聽命於此輩惟此輩之所爲則由後世觀之當以爲何如時也何如人也賈生所謂賤人安宜得如此者不幸近之憂慨之不足雖爲之流涕痛哭不是過也臣愚死罪竊以爲聖明於此不能無一慮之差事若徹細所關甚大不可以已屬過境而存而勿論伏願聖明重惜事體深軫後弊亟收伊日捧侤音之命以光聖德焉夫門路阻隔大臣諫臣旣不得言而喉院寂寥玉署一空於此之時職在簪筆者親覩君擧之有違深懼史冊之流傳奮筆聯名思效執藝之諫者自是天理之所不容已臣分之所當然矣聖上雖有勘處之命而該府之不少審愼直擬於越理犯分者誠是理外律名臣未知其何說也傍照旣甚不襯官箴自此將廢溺職大矣臣謂當該金吾堂上不可不施以譴責之典也仍伏念臣於見職以人器也情勢也豈有一分堪承之望而年來有除輒膺不敢辭遜者誠以螻蟻之賤偏蒙恩浩草木之微曲被生成韲粉爲期報答無階惟是竭蹶趨承東西唯命庶以爲少伸自效之忱而已至於因仍磐礴若固有之則非臣私義之所敢出也且臣素患風眩麻痺之症有時闖發當暑尤劇疾痛之呼無路自達而頃者特蒙恩遞曾未幾何除命又降天牌踵臨適値淸齋靜攝之際瀆擾是懼雖不得不章皇出肅而以此病情實無策勵供職之勢伏乞聖明俯垂諒察亟賜鐫遞以安微分以卒生成之澤千萬幸甚臣無任云云省疏具悉三司吏事政院旣非訟曹傳者錯矣寧有具格捧招之理乎翰林擬律事禁堂之擬律措語由於强覓何必論責乎爾其勿辭察職
정조 20년
丙辰五月二十五日寅時上詣景慕宮展拜入侍時行都承旨黃昇源行左承旨李益運右承旨李海愚左副承旨蔡弘遠右副承旨鄭尙愚同副承旨朴宗來記事官柳遠鳴假注書徐俊輔記事官吳泰曾金履永檢校直閣金勉柱檢校待敎徐有榘以次隨駕上具翼善冠衮龍袍乘輿出交泰門永淸門海愚曰兵曹堂上一員當爲守宮而判書在外參判以別侍衛隨駕參議有情勢參知以侍衛陪從何以爲之乎上曰參知守宮事分付大駕出明政門領敦寧金履素祗迎于路左上曰領敦寧行步甚艱難由逌瞻門進詣從便詣景慕宮以待肅單之下事史官傳諭賤臣承命往傳大駕出弘化門由逌瞻門日瞻門詣神門外降輿就板位行再拜禮入廟內奉審訖出中神門乘輿侍衛皆向日瞻門上至齋殿門敎曰姑無還宮之命侍衛何爲先詣乎海愚曰今日展拜後還詣齋殿之時侍衛不爲整待於齋殿門外直向還宮門路事甚未安當該兵曹堂上從重推考何如上曰別侍衛參判罷職其餘堂郞從重推考參判前望單子入之待下批牌招先隨駕後謝恩可也出擧條仍命書駕前下敎曰當該別侍衛兵曹參判爲先罷職其餘堂郞從重推考兵曹參判前望單子入之待下批牌招先隨駕後謝恩降輿入齋殿命書傳敎曰大臣備局堂上引見賤臣承命出傳與左議政蔡濟恭領敦寧金履素判府事李秉模右議政尹蓍東藥房提調沈頤之行禮曹判書閔鍾顯大護軍李柱國戶曹判書李時秀刑曹判書李得臣開城留守趙鎭寬行副護軍李冕膺副校理沈奎魯副修撰金熙采原任直提學金載瓚徐龍輔原任直閣金祖淳南公轍檢校直閣金勉柱直閣李始源檢校待敎徐有榘等偕入進伏上曰大臣諸宰出入各有其路大臣則由東階東門承史諸宰由西階西門而今日入侍諸宰之出入就其坐席便近分由偏門誠爲駭然矣仍命書榻敎曰當該備堂推考司謁令攸司科治濟恭等曰浹旬齋居日氣極熱膈氣諸節若何上曰今番則膈氣頗苦惡寒尤甚如此炎熱尙御重衾自昨始得差降而又値國初齋日不得視事且未行展拜之前不欲酬應而今日還宮後擬行次對矣卿等旣入參班冒熱更會之勞不可不念且此齋殿予則視爲常時居處似與太廟事體有間故延見卿等於此矣濟恭曰卽伏承膈候差勝之敎下情萬幸而侵早勞動得無餘氣乎上曰其往其來如潮信然而此症卽一氣字所使非一時藥治之所可收效也濟恭曰引飮之節近復若何上曰膈氣以後渴症少止矣蓍東曰寢睡之節若何上曰常時少睡近因日熱尤爲未穩或値氣滯輒覺睡甘每思重臣李命植氣衰添睡之言亦却有理矣蓍東曰消滯降氣莫如藿香矣上曰予之所服藿香通計前後殆不知爲幾許斥而所處便殿藥裏堆積矣近日則以渴症欲服白虎湯而此是太涼之劑故咨且未果矣上敎濟恭曰卿近日亦服涼劑乎濟恭曰然矣上曰八十老人之連服涼劑可謂壯矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣而近爲調理欲進蔘劑而常時氣度過於溫熱方此咨且矣大抵昨年華城動駕以後神氣大勝蓋緣行氣而然萬萬喜幸矣上曰左相旣已入來次對爲之濟恭曰廟謨病未領略有難强對矣上曰時任大臣旣登筵矣豈可無一言乎近來賓對亦多頉稟之時民憂國計漸成弁髦予是之憂持公事入侍每日爲之雖或無公事不爲入侍存羊之義亦寓其中矣昔在先朝閤門非一處而至若歡慶殿等入侍之時則賓陽集賢俱爲閤門政院之於閤門旣遠閤門之於便殿亦稍間歷殿廊涉層階而入侍諸臣未嘗以趨走爲難且入侍之久而或許少退則承史諸臣各於簷楹階砌之間相遞傳食卿等亦能記知乎濟恭曰臣自癸亥年以史官入侍知門路之遠近不一矣蓍東曰門路稍遠處年老大臣往往休憇而進詣矣上曰近來則新進輩只知協陽之爲閤門而若値萬八門詣閤則爲軫往來之稍間使之先詣監印所而日昨入侍史官輩流汗喘息所見駭然此亦不及古人之致矣上曰雨澤之均適莫近日若云爲民事幸矣濟恭曰雨暘適中可期登熟云矣濟恭曰卽見江原監司徐有防狀啓則枚擧淮陽府使鄭澤孚平康縣監吳泰齊牒呈以爲兩邑還上中皮穀夥多民人受食精實反少及其捧糴辦納艱辛淮陽春牟二千五百三十五石中限七百石耳牟八千三百四十石中限二千三百石待秋以田米準折換作平康耳牟一千九百九十五石中限五百石稷五千一百三十八石中限二千石租一千二百九十四石中限四百石待秋以田大米準折換作事請令廟堂稟旨分付矣道內民願旣如此道臣又有所量度于中者如是陳請近日他道亦多以此爲請而廟堂竝量宜施行矣今不可異同且所換石數不至甚多依狀請許施何如上曰依爲之出擧條濟恭曰今春湖西添還之命寔出於爲湖民軫饑增糴之盛意而卽伏見該道狀聞則一從各邑結錢海稅之有無多寡各令換穀仍置本邑此雖出於事勢之不獲已而若於自來穀多處又以此添之則朝家爲民之意反恐不免爲生弊其在裒益之道不宜仍以置之而旣已分排換作則今不可變通前頭捧糴還分之際酌量其換作各邑之穀物多少次次爲裒多益寡之政則一道之民當均被惠澤以此分付何如上曰依爲之出擧條濟恭曰臣於前鏡城判官洪秉臣事有不得不陳達者矣朝家之初置北兵營也務令以尊重示邊民其所設施比他營閫尤有別焉蓋不如是則無以統率邊倅鎭壓遐俗其體統之不可少弛也明矣今以兵使狀啓見之兵營之所推治不過吏鄕而判官以此發怒至以平服突入制勝堂酗酒叫嚷無所不至此實前所未聞之事狀啓中不得已罷黜云亦不免示弱此若以循例失體一番拿勘而止則邊上體統從此墮壞後弊不可不慮臣謂洪秉臣亟施竄配之典宜矣上曰諸大臣之意何如領敦寧金履素曰監兵營設置之意體統之重本自不輕而況北兵營比他尤異誠如左相所奏因一微事有此駭擧其在尊事體懲後弊之道恐不當泛看臣亦無異見矣判府事李秉模曰上下相維漢治所以綱擧如使官長不能制吏民營閫不能制管邑朝廷將何所恃乎此等處恐不可泛看臣亦無異見矣右議政尹蓍東曰北閫體統比他自別而判官駭擧前所未聞則諸大臣論奏之外臣何有異見乎上曰紀綱所在駭悖莫甚卿等所奏甚爲得宜道內遠地施以竄配之典以嚴邊上體統可也出擧條濟恭曰營邑體統本來自別邊上重地尤有異焉至於北閫關嶺之所隔也風俗之所殊也吏民之觀瞻只是營閫體統而營閫之於管下等級至嚴然後可知朝廷之尊故北兵使開衙處設以坐榻前掛尙方劍者專出於嚴等威明號令之意今以一判官而壞了流來體統則非但營閫之受侮朝廷亦輕矣上曰李邦佐之於趙榮順亦嘗以體例間事有所相持者訓將似知之矣柱國曰李邦佐爲北兵使時榮順爲鍾城府使邊上專尙體統故行部時使府使境上出待諸凡擧行皆令躬執城鑰收放官門開閉亦令口告榮順大發怒初欲相詰末乃從令營邑紀律亦可見矣上曰故重臣李潭嘗以北評事奪會寧府使鄭益良之密符以評事之兼御史也御史雖云體重邊倅亦自不輕則其時事不善處矣秉模曰評事只於開市爲御史而常時則於北閫爲幕賓矣故重臣之踰城奪符固是大失而邊倅之見奪所佩密符亦極巽劣矣濟恭曰密符之不見左隻而任他奪去此豈成說乎上曰非但左隻有標信然後始可解符此則節節貽羞矣鎭寬曰臣頃奉聖敎往來金川審其地形察其民情則以此全郡若屬臣營事多難便恐難遽議至於大小南兩面請割之論其來雖久特以代土之不相當故每被防塞之太過今若從便換易曲加區劃其於該郡庶不貽弊非但臣營凋殘之可救亦爲關防控制之得宜長湍之沙川以西地雖蕞爾所關亦緊敢將兩處事實彙成冊子來待矣上曰冊子當下廟堂大臣諸宰爛商從長稟處可也出擧條鍾顯曰來六月朔日食時救蝕當依例爲之而昨年則救食於觀象監矣今番救蝕之節何以爲之乎雖不必出擧條而仰稟然後可以擧行矣上曰今番則何必用昨年例乎依前爲之也上敎時秀曰嶺南三漕倉之漕船入來者幾何時秀曰幾盡入來矣上曰凡事不可無申飭矣雖以漕船事言之順天稅船外皆能穩泊此亦申飭之效也秉模曰臣欲爲省墓擬將請由矣上曰昨年亦嘗下去乎秉模曰然矣上曰欲先往原州乎秉模曰自原州歷往楊根砥平矣上曰卿之鄕廬有何人秉模曰有族人看守者矣上敎濟恭曰秋涼尙遠其間在家閑養益加調攝可也濟恭曰臣忝在相職未贊廟謨實多素食之愧矣上曰與聞機密無間於在家在公臥閤論道且有古人之言卿何必過辭也海愚曰校理沈奎魯諸宰未退之前徑先出去事甚未安推考警貴何如上曰依爲之出擧條命書榻敎曰前注書金履永令該曹口傳還付注書牌招察任命次對諸臣先退少頃出齋殿門上曰本宮提調沈頤之落後退去乘輿進發至日瞻門上曰諸承旨持各房留院公事還宮後詣閤出駕敎大駕出逌瞻門入弘化門明政門永淸門交泰門還內諸臣以次退出
정조 20년
丙辰五月二十五日卯時上御誠正閣諸承旨持公事入侍時行都承旨黃昇源行左承旨李益運右承旨李海愚左副承旨蔡弘遠右副承旨鄭尙愚同副承旨朴宗來記事官金履永柳遠鳴記注官金珍恪記事官吳泰曾檢校直閣金勉柱以次進伏訖昇源讀奏慶尙監司李泰永狀啓前持平姜碩龜應旨疏批有旨祗受事咸鏡監司趙宗鉉狀啓進上乾葛上送事上曰齋日間公事積滯不可一一讀奏各以房次直入踏啓字判付則分書而其中刑曹日次公事只觀其承款與否依例判付可也上曰禮房承旨胡爲先退海愚曰無公事故先退矣上曰吏房姑未退安敢先退使之還入賤臣承命出傳右副承旨鄭尙愚還入進伏上曰秋享大祭受押單子禮房書判付使史官先爲出傳可也上曰時帶摠管人竝錄入賤臣承命錄入進伏上曰摠管中時帶詞訟者許遞今日政差出出榻敎又命書榻敎曰刑曹參判前望單子入之命書修撰李翊模疏批仍敎曰侤音豈登諸章奏之文字乎況是三司吏不過自政院分付而已則亦與囚係者之納侤音有異矣判金吾以其無可照之律故旁引曲證安得不如是乎又命書掌令李泰賢疏批仍敎曰此輩此習予常痛之隨人口吻擠人坑塹事沒把捉語無證據渠何足以言官待之雖避嫌毋敢爲之之意招致憲府吏分付可也弘遠曰卽見濟州牧使柳師模放未放成冊則定配罪人金後文自南海縣移配本牧而巨濟府三字無端添書於南海之上奏御文字何等愼重而如是錯誤事甚未安該牧使不可無警推考何如上曰依爲之出擧條海愚曰訓鍊院草記批旨有依先朝乙酉年賞典例令政院捧傳旨事命下矣取考政院日記則訓鍊院堂上熟馬一疋面給都廳加資監董將校相當職調用事承傳矣當依此捧傳旨而乙酉年則監董將校只一人今番則聞是二人云何以爲之乎上曰依爲之首校賞加次校邊將承傳可也出擧條上曰未下直守令催促下送有闕之代今日政差出其中鏡城判官不多日內辭朝出榻敎命書傳敎曰在外未肅拜臺諫都憲及山林外許遞今日政差出待下批如有未署經守令牌招署經下送又命書傳敎曰有實病承旨許遞前望單子入之待下批牌招察任命退承史以次退出
정조 20년
行都承旨李冕膺坐行左承旨李普溫病右承旨成種仁坐直左副承旨李海愚坐右副承旨鄭尙愚掃墳出去同副承旨金熙朝坐直注書金履永仕柳遠鳴仕直事變假注書金瑥仕
정조 20년
成種仁啓曰大司憲徐有臣未肅拜執義李城輔在外掌令持平二員未差掌令洪受浩持平洪光一傳旨未下監察茶時之意敢啓傳曰知道
정조 20년
傳于金熙朝曰諸承旨持公事入侍
정조 20년
李冕膺啓曰諸承旨持公事入侍命下而六房無公事不得入侍之意敢啓傳曰知道
정조 20년
成種仁啓曰義禁府都事來言時囚毋得過三日滯囚事曾有定式矣保放罪人張壽缸李道善等當爲還囚捧供而判義禁鄭好仁同義禁洪明浩金魯永俱有身病知義禁未差不得備員開坐云判義禁鄭好仁同義禁洪明浩金魯永竝卽牌招以爲備員開坐之地何如傳曰情勢似然竝許遞與未差之代前望單子入之待下批牌招察任
정조 20년
禁府堂上前望單子入之判義禁洪檍知義禁金載瓚金思穆同義禁李書九落點
정조 20년
以判義禁洪檍知義禁金思穆牌不進推考傳旨傳于成種仁曰更爲牌招
정조 20년
以判義禁洪檍知義禁金思穆再牌不進推考傳旨傳于成種仁曰判事前旣行公知事義當竭蹶再違過矣更爲牌招
정조 20년
以漢城府民家頹壓別單傳于金熙朝曰恤典令該廳分給分給然後草記事分付而勿論秩中草家三四間雖完多頹少皆是殘戶一體分給恤典明日午後當送摘奸嚴飭該廳各於其前面面分給
정조 20년
李海愚以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 20년
李海愚以兵曹言啓曰卽接慶熙宮衛將金鳳翼牒報則興元門北邊宮墻三間許頹圮云令繕工監以杻把子堅實圍排急速修築而亦令巡邏營申飭校卒各別巡察之意分付何如傳曰允
정조 20년
李海愚以兵曹言啓曰卽接東道參軍李章玉牒報則御營廳所授惠化門北邊第八城廊近處體城三間半許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之之意分付何如傳曰允
정조 20년
李海愚以御營廳言啓曰本廳字內惠化門北邊第八城廊近處體城三間半許頹圮處令繕工監以把子堅實圍排分授軍門卽速修築而把守軍兵亦令該軍門量宜定送限修築間各別守直事自兵曹草記矣修築則待晴卽爲擧行而出番鄕軍二十名將官率領限修築間輪直嚴加把守之意敢啓傳曰知道
정조 20년
成種仁以義禁府言啓曰保放罪人張壽缸李道善等竝還囚捧供之意敢啓傳曰知道
정조 20년
李海愚以御營廳言啓曰本廳來六月七月兩朔應立左部後司屬全羅左道二哨右道三哨合五哨軍兵五百十四名今已逢點整齊矣六月初一日與右司軍兵替代立番後舊軍放送之意敢啓傳曰知道
정조 20년
李海愚以御營廳言啓曰本廳來八月九月兩朔應立中部前司屬全羅右道五哨軍兵七月二十五日京中逢點八月初一日與左部後司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
成種仁以義禁府言啓曰順天前府使崔守魯拿問重勘事傳旨啓下矣崔守魯時在任所云依例發遣府書吏拿來何如傳曰允順天倅近頗數遞而素稱難治所犯若非故有可恕罷職則待捧供後令政院更稟可也
정조 20년
成種仁以義禁府言啓曰昌原府使趙蒙錫熊川縣監沈象奎鎭海縣監李元圭泗川縣監李邦祚昆陽郡守李元祥漆原縣監趙永祥等令該府拿問其褎如充耳袖手傍觀之罪事傳旨啓下矣趙蒙錫李邦祚李元祥趙永祥俱在任所云依例發遣府書吏羅將拿來沈象奎李元圭亦在任所發遣府書吏羅將竝差兼官後拿來何如傳曰允熊川鎭海定兼官拿來旣有前例云今番亦依此爲之可也
정조 20년
成種仁以義禁府言啓曰鏡城前判官洪秉臣道內遠地施以竄配之典事承傳啓下矣洪秉臣咸鏡道會寧府竄配而時在任所以承傳內辭意具罪目依例發遣府羅將交代後自鏡城府執捉仍令押送配所何如傳曰允到處奊詬愈往愈甚旣駭於湖邑又悖於騎省猶不知悛犯科若此以渠舊習循例保授則必也更有弊端使之保授邑底官給糧饌莫或一毫作弊之意分付道臣可也
정조 20년
義禁府啓目方山前萬戶張壽缸原情云云傳旨內辭緣泛稱遲晩刑推得情何如判付啓除刑推考律今日內勘放爲有矣判堂姑未出仕卿其代行爲良如敎
정조 20년
成種仁以義禁府言啓曰時囚罪人張壽缸原情公事判付內考律今日內勘放事命下矣張壽缸傳旨內舊軍餉及舊還上別軍餉全未捧依事目拿處罪取考律文則大明律制書有違條有曰凡捧制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣張壽缸杖一百收贖告身盡行追奪放送何如傳曰允如有功減等可也
정조 20년
注書金履永書啓臣敬奉聖敎馳往于高陽下道面歸來洞花田里龍頭里香谷里德隱里延曙驛等地遍審農形是白乎則秋牟已盡刈取春牟及小麥留田者十不一二而春牟則農民通謂之免歉秋牟及小麥則或云免歉或云未免於歉似因其苗之豐歉各異故其言不齊是白遣禾穀段早者再除草中焉者初除草昨日之雨浹洽周遍雖高燥磽确之地名之以畓者則莫不移秧是白遣豆太黍粟及木花等各種田穀段亦皆除草良苗懷新其興勃然登高四望蒼然一色鋤者胥悅男謳女歈歡聲滿野豐登之象目寓可徵是白乎旀至於川渠傍近之地沙麓善崩之處則往往潰缺坌壅禾苗麥隴間或受損而亦不至大段爲害是白齊
정조 20년
檢閱吳泰曾書啓臣敬奉聖敎馳到楊州直谷坪議政府坪農形雨澤細細看審是白乎則無田不種無穀不遂而豆太黍粟木花段已盡初除草是白遣畓穀段付種之早者間或再除草移秧之早者亦或初除草村談野說莫不以爲大有之徵是白遣曉來之雨雖近暴注旣非旱乾之餘故土脈粘埴不至潰缺沿川之地間或有堤溢塍頹之患而農夫之言以爲此田能穀則旱亢致歉今之崩壞非災伊慶是如爲白乎旀臣之足目未到處行旅之道遇者老農之在田者竝爲招致細探則抱川漣川積城等地亦皆種耘及時而近峽最高燥處未及移揷者前夜之雨在在皆洽一兩日內秧車其休是如爲白乎旀樓院坪牛耳坪藩蘺坪所經諸處春牟小麥或有未及登場者是白乎矣雨而不風得免披靡各穀茁茂同然一色是白齊
정조 20년
宣傳官柳曮書啓臣敬奉聖敎馳往南郊渡銅雀津自果川縣由安寧橋歷始興縣而還所經處農形一一詳察問於老農參以已見是白如乎牟麥之刈取者十居一二而俱得善熟未及刈取者段置亦皆豐登是白遣早稻中稻之初除草再除草處擧皆向靑而茁茂晩稻之已移秧者善爲着根而間或初除草是白遣付種處段或有三除草而尤爲茁密高燥之畓今始得雨移揷是白遣黍粟及木花亦爲初除草竝欲茁長是白遣根耕段牟麥之刈取者旣爲不多故反耕處僅或有之是白如乎大抵今番之雨得於如渴之際不多不少無不周洽而亦免潰缺之患麥不爲害秧亦及時欣聲悅顔遠近皆然咸曰大豐徵是白如乎臣之所歷見處同然一色別無優劣之可論而至若始興縣內面太半以無水奉天之地早移者不多今始移秧而亦不至愆期是如是白齊
정조 20년
丙辰五月二十六日未時上御便殿左副承旨入侍時左副承旨李海愚記事官柳遠鳴記注官安經心金良倜以次進伏訖上曰熊川鎭海兩邑倅旣有定兼官拿來之例則禁府之當初草記不爲竝論何也海愚曰問于金吾則以爲定式後邑倅之被拿今始有之故未及草記云矣命退承史以次退出
정조 20년
行都承旨李冕膺坐左承旨成種仁坐右承旨金翰東在外左副承旨李肇源坐直右副承旨尹光顔在外同副承旨金熙朝坐直注書金履永仕柳遠鳴仕直事變假注書盧尙熙仕
정조 20년
李冕膺啓曰明日常參經筵取稟傳曰停
정조 20년
李冕膺啓曰來初一日輪對日次而日食齋戒相値頉稟之意敢啓傳曰知道
정조 20년
成種仁啓曰大司憲徐有臣未肅拜執義李城輔在外掌令洪受浩持平洪光一傳旨未下掌令一員持平一員未差監察茶時之意敢啓傳曰知道
정조 20년
李冕膺啓曰事變假注書金瑥身病猝重勢難察任今姑改差何如傳曰允
정조 20년
李冕膺啓曰諸承旨持公事入侍事命下而六房無公事不得入侍之意敢啓傳曰知道
정조 20년
傳于金熙朝曰同副承旨入侍
정조 20년
承旨前望單子入之金祖淳金翰東尹光顔落點
정조 20년
金瑥改差代以盧尙熙爲事變假注書
정조 20년
以漢城府民家頹壓別單傳于李肇源曰恤典令該廳卽爲分給事分付
정조 20년
傳于成種仁曰未肅拜摠管許遞前望單子入之待下批牌招
정조 20년
摠管前望單子入之崔東岳落點
정조 20년
傳于李冕膺曰政官牌招開政
정조 20년
傳于李冕膺曰吏曹判書入侍
정조 20년
李冕膺啓曰新除授左副承旨金翰東時在慶尙道安東地右副承旨尹光顔時在京畿龍仁地竝斯速乘馹上來事下諭何如傳曰允
정조 20년
以左承旨金祖淳牌不進罷職傳旨傳于金熙朝曰承旨前望單子入之待下批牌招察任
정조 20년
承旨前望單子入之李肇源落點
정조 20년
成種仁啓曰卽者義禁府都事來言時囚罪人李道善當爲議處而判義禁洪檍未肅拜次堂例不得擧行云判義禁洪檍卽爲牌招何如傳曰允未肅拜知義禁亦爲牌招
정조 20년
兵曹口傳政事大護軍沈煥之
정조 20년
成種仁啓曰判義禁洪檍知義禁金思穆牌不進推考傳旨今方捧入而開坐命下之後如是違牌不卽承膺事甚未安竝更牌招何如傳曰允
정조 20년
有政兵批判書趙宗鉉在外參判徐有大進參議朴聖泰病參知李義駿入直左承旨成種仁進以辛有燦爲訓鍊判官李萬吾爲全羅兵虞候朴鍾淳爲文兼崔聖甲姜廷一爲訓鍊主簿李殷福爲慶尙左兵使鄭德昌爲部將同知李文漢徐福禧崔重植方允謙金時弘僉知朴春源張宅祚金啓璋金潤心以上竝單付
정조 20년
兵批再政以申鴻周爲忠淸水使
정조 20년
傳于李冕膺曰曾有陞敍承傳近於衍文忠淸水使申鴻周改差其代待判堂上來更爲差出
정조 20년
以兵曹參議朴聖泰牌不進罷職傳旨傳于李肇源曰只推
정조 20년
以掌令洪受浩持平洪光一司諫趙弘鎭獻納柳頤玄牌不進罷職傳旨傳于成種仁曰只推
정조 20년
以漢城府民家頹壓別單傳于金熙朝曰恤典卽爲分給而今番特遣史官宣傳官分掌摘奸與循例有間三四間草家則雖頹少者一體題給恤典朝者一單未及措辭判下亦爲依此擧行而未及報來處追單不待措辭齊一題給事分付該廳
정조 20년
李冕膺以司饔院監膳提調意啓曰蘇魚所監捉官所報內以爲本所進上各種魚鮮今幾畢封而其中生大蝦設箭以後所捉不敷元進上一千箇內未封爲二百八十箇而撤箭只隔數日萬無捉得之路將至闕封之境云矣在前如此之時例有代封之規今亦依定式以他可合魚代封捧入之意敢啓傳曰知道
정조 20년
金熙朝以弘文館言啓曰校理吳鼎源連呈辭單不爲行公卽爲牌招察任何如傳曰允
정조 20년
李肇源以賑恤廳言啓曰漢城府民家頹壓別單判付內恤典令該廳卽爲分給事命下矣東部字內全家頹壓一戶錢二兩三四間中完多頹少一戶布一疋西部字內全家頹壓一戶錢二兩完少頹多五戶三四間中完多頹少三戶各布一疋合錢四兩布九疋恤典依例分給之意敢啓傳曰知道
정조 20년
李肇源以賑恤廳言啓曰漢城府民家頹壓別單判付內恤典令該廳卽爲分給分給然後草記事分付而勿論秩中草家三四間雖完多頹少皆是殘戶一體分給恤典明日午後當送摘奸嚴飭該廳各於其前面面分給事命下矣東部字內全家頹壓二戶各錢二兩完少頹多三戶三四間中完多頹少三戶各布一疋西部字內全家頹壓一戶錢二兩三四間中完多頹少三戶各布一疋南部字內全家頹壓一戶錢二兩完少頹多一戶三四間中完多頹少三戶各布一疋北部字內全家頹壓一戶錢二兩完少頹多一戶布一疋合錢十兩布十四疋恤典依例分給之意敢啓傳曰知道
정조 20년
成種仁以御營廳漢城府言啓曰謹依宗廟洞口內左右居民作統草記批旨小名成冊三件修正書入之意敢啓傳曰知道
정조 20년
成種仁以義禁府言啓曰張壽缸杖一百收贖告身盡行追奪照律草記批旨內允如有功減等可也事命下矣張壽缸祖厚達揚武原從功臣云功減一等杖九十收贖奪告身四等之意敢啓傳曰知道
정조 20년
領議政洪樂性箚曰伏以以吏曹判書薦望擬入事銓官來宣聖敎而第臣伏蒙恩暇便意調治獲延殘喘大小廟務莫能省檢以至尋常藩閫之望亦不敢議薦況此銓長之任所係重大則以臣昏耗之神識尤何敢冒當也哉且臣數日以來眩暈之症一倍添劇尙無分減如墜煙霧莫分晝夜以此病狀按簿呼名其勢末由承命惶阨罔知攸措玆敢疾聲仰籲伏乞聖明俯垂憐察亟遞臣職仍治臣罪公私不勝幸甚取進止答曰省箚具悉卿懇旣引呈辭之例得由而廟薦又用中書近規使僚相代勞冢宰薦望則特以事體之稍異左右相皆推讓雖甚過當亦或似然卿須安心調理薦望一款如有左右相代行之例俾卽議薦仍傳曰此批答遣史官傳諭
정조 20년
判義禁洪檍疏曰伏以臣於病伏垂死之中又伏奉金吾除旨召命踵至臣驚惶罔措始乃須人起席僅得下堂迎牌而至於趨造叩謝萬無其望屢犯違傲伏地震越惟大何是俟聖度包容不惟不加之罪勉出之敎逈踰常格滓穢如臣承此恩諭而猶且昧然冥然罔知蠢動有臣如此生不如死今臣宿症漸就危劇四肢牽疼百節酸麻肌肉盡脫形殼徒存臥則稜骨磨戛痛苦幾殊立則曲腰拘攣昏暈欲仆氣力日以澌綴神精日以怳惚生意都索鬼事已迫似此癃廢之狀斷無驅策之路官職去就尙何暇論惟是枕上耿耿者前日仰請丐身一事屢干崇聽未蒙兪音以此絓結不解食息靡安時時攢手祈祝竊庶幾至誠之感天而上穹高遠不可躋攀廢然自止者不啻幾遭則臣情到此良亦戚矣凡人臣辭巽之節至三而極過是則瀆臣之呼籲今至於四固知如是屢瀆爲萬萬兢惶而猶不知止者誠以情迫於中不能自遏也念臣前後受恩與天無極居常感泣隕結是期況且一身汚衊衆人所擯而獨我聖上每假以寵光屢侈以恩誥臣非木石寧不銘鐫一縷未泯之前苟或有毫分强策之勢豈敢爲冒昧煩聒之計而以跡則危𡰈旣不可抗顔周行以病則沈痼又無以自力陳列不過一無用之老物而聖上所以尙此眷係竟靳允許者豈以臣多年備數於任使之末未忍遽棄簪履之舊歟以臣情病終不得一退而奄塡溝壑則其爲抑鬱悶塞當如何哉玆敢冒萬死復申血懇伏乞天地父母憐臣將死之哀號先遞臣所帶之任仍許臣致仕之請俾臣獲承一兪而瞑目不勝大願臣無任云云答曰省疏具悉卿其勿辭調理行公
정조 20년
兵曹參議朴聖泰疏曰伏以臣以人則至愚迷以地則至孤弱眞所謂不識何狀者也偏蒙我聖上拂拭之恩陶鎔之澤前後歷揚罔非踰分恩山德海不足喩其高且厚而絲毫莫報辜負徒積過福之災理所必至居恒懍惕若隕淵谷迺者人言憯刻指意陰險汚衊臣家無復餘地臣撫躬慙痛實欲無生噫臣嘗聞老成君子之論粗知處謗之道以無辨爲要符則橫逆之來固當任之不較況伏見聖批下者日月之明照燭無餘糞土賤臣何以得此闔門感泣不知死所而惟彼卑微之斥言之何太容易臣雖萬萬疲劣豈忍與彼臺臣者呶呶上下於口唇重自辱其門戶哉第其依附云云誠不滿一笑臣之通籍殆近三十年于玆同朝周旋之際亦豈無交契之厚情誼之深而執此而曰依曰附則夫夫也孰得免於此謗耶顧臣本末長短固莫逃於淵鑑之下而幸値休明之運徒藉先蔭猥廁下大夫之列者莫非有隕自天欲報之德穹壤無極區區所自勉者惟在殫竭愚鈍以圖塵刹之報而已則人之爲言必欲甘心驅勒者抑何事耶至於習爲陰陽之態交構搢紳之間云云尤不覺氣短而膽掉夫乍白乍黑倏東倏西惟利是趨化身無常之謂陰陽而以臣樸魯之性不能隨人俯仰與世推移且念根植單寒知識曚昧平居對人酬酢猶且畏愼之不暇而況且環顧一世初無恩怨之可言則以何心術以何意思扣舌雌黃交構爲事乎彼苟以風采自許無隱爲義執臣之跡而論臣之罪則何不以某與某也緣臣之所交構以致何人之互相睽離底事之貽害世道明白指陳使擧世曉然知之而今乃爲此藏頭之噬虛影之射也其爲計也可謂欲巧反拙而多見其枉費心力也噫彼臺臣者果是何許人地而乃敢架鑿爲說橫肆詬辱氣意豪健一至於此跡其平生固不足深責而如臣自來虛舟年迫桑楡喪威震剝萬念都灰有何備數於當世而一筆句斷不復以人理相處亦可見人心之不良今臣自處之義但當謝絶榮塗避遠駭機更不至貽羞朝廷官職去就初非可論違傲之罪實無所逃而不賜例勘反下只推之命惶隕震懍莫省攸措玆敢略暴危蹙之懇仰請鈇鉞之誅伏乞天地父母俯垂哀憐亟令有司覈勘臣罪仍刋臣名於朝籍以快人心以保殘喘不勝幸甚臣無任云云省疏具悉爾其勿辭察職
정조 20년
丙辰五月二十七日卯時上御誠正閣都承旨同副承旨與摘奸史官同爲入侍時行都承旨李冕膺同副承旨金熙朝記事官金履永記注官金良倜記事官吳泰曾副正字徐俊輔以次進伏訖上敎冕膺曰重臣聽瑩近日何如冕膺曰一向無減矣上曰惠廳文書莫不親檢云然否冕膺曰然矣上曰精力之康旺事務之練達廷臣莫及焉今何以遽捨也冕膺曰上敎至此臣不勝惶悚而私情則切悶臣父每以爲朝廷雖乏人財賦重任委此聾聵者有駭四方之聽聞云矣上敎俊輔曰頹壓及貧戶採錄者入之俊輔進呈上曰貧戶虛實何以知之俊輔曰或聞巷里之言或親自審察矣上曰摘奸諸史官俱已入來乎冕膺曰未及入來矣上敎俊輔曰明早與諸史官咸聚闕下分往城外諸處可也俊輔先退上曰昨日之雨可謂周洽矣冕膺曰民情皆以大豐徵相慶云矣上曰順天稅船臭載事豈不駭然乎冕膺曰節節有疑端似是故破矣上曰左承旨何不行公乎冕膺曰病劇云矣上曰人也與衆殊異而亦多有可取者矣冕膺曰近來行檢廉防日以掃地雖以政院言之自是百司所瞻之地而諧謔無節全不檢飭此蓋緣世無爲之矜式者故也此等處伏願深留聖意焉上曰凡人之規模各異風流滑稽之人收束檢齊之士俱有所可取者而若或俳諧無度雷同成俗則世道之憂容有旣乎或者言如尹得孚者多在朝廷則世道必大勝云矣冕膺曰臣於此人有衆所共知之嫌不敢容議於斯言矣上命冕膺書傳敎曰未肅拜及在外承旨左副承旨許遞前望單子入之待下批牌招察任仍命退承史以次退出
정조 20년
丙辰五月二十七日辰時上御重熙堂左承旨吏曹判書入侍時左承旨成種仁記事官柳遠鳴記注官金良倜記事官吳泰曾吏曹判書沈煥之以次進伏訖煥之曰雨後日氣陰濕聖體若何上曰近日少勝矣煥之曰王大妃殿氣候何如上曰一樣矣煥之曰惠慶宮氣候過齋日後別無損節耶上曰一樣矣上曰卿之所愼近得快可乎煥之曰再昨則苦劇矣今日少減而終未快歇實無强疾行公之道矣上曰病狀果是難强則欲爲體諒矣煥之曰旣伏承曲諒之下敎更不敢煩奏而病旣難强又當政月則實爲悶然矣上曰初意則都政時欲爲體諒矣所奏旣如是懇至豈靳許施乎煥之曰聞參議宋煥箕病勢頗劇且當政月雖欲陳疏乞遞亦不可得在朝家禮遇之道合有體諒之擧矣上曰然則當爲體諒而亦當以調補之劑齎送出語副提調別定藥院書員齎送蔘劑數兩可也仍命書傳敎曰近聞實病難强於勞瘁今日使之入侍兼爲體諒政月隔日吏曹判書沈煥之今姑許遞因此聞之三銓之病勢亦宜體諒參議宋煥箕許遞仍給相當藥物又命書傳敎曰日前摠帥之兵曹參判點下也該房以兼帶捕將應遞微稟初則漫應更考法典而置之大抵摠管之毋得兼捕將者古之摠管卽領兵之任而捕將之設置在於其時法文中只擧毋得兼帶捕將而今古異制將臣例皆勿拘兼帶則摠管亦當如此而屬之存羊之義雖不釐正至於兵曹亞堂尤異於摠管該房之微稟極爲固陋若以內司入直爲不可兼帶則禁中頗牧尙矣元戎重任冠於各營而爲訓將者皆帶兵參向以古御將柳赫然以本職兵參領軍陪從於溫幸取諭之者此也若無一定之式必當番番煩稟此後毋論捕將或各營將臣爲兵曹參判者依例入直以存古規如値發巡之日該營中軍該廳從事官代行事分付以爲例命退承史以次退出
정조 20년
行都承旨李冕膺坐左承旨成種仁坐直右承旨未差左副承旨李肇源坐右副承旨未差同副承旨金熙朝坐直注書柳遠鳴仕一員未差假注書吳泰曾仕直事變假注書盧尙熙仕
정조 20년
成種仁啓曰大司憲徐有臣未肅拜執義李城輔在外掌令洪受浩持平洪光一呈辭掌令一員持平一員未差監察茶時之意敢啓傳曰知道
정조 20년
李肇源啓曰諸承旨持公事入侍命下而六房無公事不得入侍之意敢啓傳曰知道
정조 20년
傳于李肇源曰頹戶摘奸史官入侍
정조 20년
傳于李冕膺曰注書金履永還付翰林牌招入直
정조 20년
傳于李冕膺曰前假注書吳泰曾仍察廳任
정조 20년
成種仁啓曰合辭許久闕啓事甚未安今日政新除授兩司人員待下批牌招大司憲徐有臣一體牌招何如傳曰允
정조 20년
備邊司薦望金載瓚爲吏曹判書
정조 20년
有政吏批判書金載瓚牌不進參判洪明浩進參議未差左承旨成種仁進啓曰新判書命招同參政事何如傳曰允又啓曰判書金載瓚牌不進參議未差小臣獨政未安何以爲之敢稟傳曰仍爲之柳焵爲大司諫申大龜爲掌令崔逵翰爲持平李東宇爲正言朴吉源爲修撰韓用鐸爲副修撰黃昇源爲左尹李亨元爲右尹宋煥箕爲刑曹參議金載瓚爲同經筵孔學周爲戶曹佐郞李貞運爲掌樂正祭酒單宋煥箕知經筵單金載瓚同經筵單李時秀
정조 20년
以司譯提調望筒傳于金熙朝曰兩院自多所管咨官姑未回還前提調李晩秀敍用與內閣槐院兼帶仍任待開門牌招察任
정조 20년
傳于金熙朝曰坐直承旨入侍
정조 20년
刑曹參議前望單子入之南公轍落點
정조 20년
吏曹堂上前望單子入之參判黃昇源參議韓晩裕落點
정조 20년
兵曹黃海兵使單金思穆
정조 20년
以平安兵使任嵂狀啓龍川薪島彼人搜討而常時不能檢飭之罪惶恐待勘事傳于成種仁曰卿則推考事回諭
정조 20년
以淸北防禦使趙𡹘狀啓龍川薪島彼人搜討而常時不能檢飭之罪惶恐待罪事傳于成種仁曰卿推考事回諭
정조 20년
摘奸史官具得魯書啓臣敬奉聖諭馳往東部城內各坊各契家舍頹壓形止一一摘奸是白乎則頹壓之家合爲六戶是白如乎區別其頹壓間數戶役姓名竝以列錄是白遣頹壓中殘獨戶最矜秩亦爲區別懸註是白乎旀至若貧窮無依之類問於里人審其外樣而虛實相蒙終難詳知是白乎矣其中至爲矜惻十分的實者三戶別爲開錄于左是白齊頹戶秩成均館典僕李玉龍草家二間內半間頹貧殘最矜成均館居獨女金召史草家三間全頹殘獨最矜景慕宮一契居典僕金寶崇草家二間內一間頹東學洞居出身金龍起草家三間內一間頹東學洞居龍虎營吹鼓手金雲瑞草家五間內二間頹於義洞居良人申道治草家七間內一間頹以上恤典應式外竝宜加給後草記貧戶秩景慕宮一契居獨女金召史八十老獨所見至矜東學洞居獨女金召史半間土室屢日不炊東學洞居幼學田致貞多日飢臥貧窮最甚以上參考前例分給米斗後草記摘奸史官李勉昇書啓臣敬奉聖敎馳往西部城內各坊各契頹戶形止一一摘奸是白乎則再昨日之雨雖曰暴注不甚支離幸無全家頹壓之患是白遣或有一二間頹圮處而完多頹少不足擧論是白乎矣旣無全頹半頹之應入恤典者是白乎等以頹壓間數戶役姓名竝以開錄于左是白乎旀至如貧殘無依之類在在皆有不可以一二計是白如乎虛實相混終難的知是白乎矣就其尤可矜最無告之聞於鄰里者三戶亦爲後錄爲白齊頹戶秩仁達坊分繕工內契閑良趙國臣草家四間內一間頹分繕工內契良人金世云草家四間內一間頹積善坊越邊契扈衛軍官梁繼喆草家四間內一間頹以上恤典應式外量宜加給後草記殘戶秩餘慶坊新聞內契折衝李始喆已入於頹戶中而不但家舍之頹壓貧窶到骨衣不掩體滿室飢色有不忍見仁達坊社稷洞契幼學沈珏窮不自存割屋賣貰顑頷之狀一洞咸憐仁達坊分繕工內契獨女崔召史孤寄山頂無人救飢斗屋將傾不能入處困窮之狀不勝矜惻參考前例米斗分給後草記
정조 20년
摘奸史官金履載臣敬奉聖敎馳往中部各坊各契人家頹壓形止一一摘奸是白乎則通計中部字內瓦家多而草家少故日昨驟雨之後雖不無墻壁之破壞茅蓋之滲漏者而至於全家頹壓之患則姑未有之是白乎旀其或一二間頹圮完多而頹少者雖不當入於應行恤典是白乎乃其所完者亦不免傾仄破傷左右撑支所見之矜惻或有與全頹無間者是白如乎竝以開錄于左是白遣至如至貧無依之類亦到處審察在在有之是白乎乃參以衆言驗之目見就其中尤無告可矜者亦竝後錄是白齊頹戶秩水門洞契良人李思俊草家四間內二間頹閑良李德謙草家五間內一間頹以上恤典應式外量宜加給後草記貧戶秩水門洞契獨女趙召史屋傾䆴浸顑頷之狀一洞咸憐大寺洞二牌契前典醫監直長方應斗屢日不食浮黃之色見於面貌以上參考前例米斗分給後草記
정조 20년
摘奸史官尹致永書啓臣敬奉聖敎馳往南部各坊各契頹壓形止詳細摘奸是白乎則昨日驟雨或有全壓半頹完多頹少間間有之姑無時急傾壓之患是白遣至若至貧至殘之戶當此霖雨蔀屋滲漏生涯澹泊此則無洞無之而取其中尤爲可矜無依者參以臣見家主姓名一一區別竝以頹戶開錄于左是白齊全壓秩石橋上契前水使李仁喆別家崔召史草家四間半頹秩石橋上契幼學趙時毅草家三間內一間半頹完多頹少秩倭館洞契良人高天得草家七間內三間頹靑寧尉契禁衛營牙兵成道千草家五間內一間頹雙里洞契前僉使洪觀猷草家三間內一間頹雙里洞契御營廳騎士崔致重草家七間內一間頹以上恤典應式外量宜加給後草記可矜秩石橋上契幼學趙時毅草家三間內一間半頹壓兺除良家勢自來至貧無依小園果木歲以爲業僅僅資生今年則失農又當霖雨數口未免浮黃一洞公論莫不矜惻靑寧尉契寡女李氏草家五間上無蓋草下支撑壁幾至傾頹竈沈生卉屢空惻然石橋上契獨女閔召史草家四間面面受頹數日不食情狀可哀倭館洞契獨女梁召史草家四間渾舍滲漏塊然獨處多日絶火雙里洞契都監老除軍金德載草家三間壁頹柱潰老且病殘所見顑頷蓮城尉契獨女金召史草家三間屋上生草兼切呼飢殆不忍見以上參考前例米斗分給後草記
정조 20년
摘奸史官徐俊輔書啓臣敬奉聖敎馳往城內北部各坊各契一一遍行先察頹戶多少是白遣其外至殘至窮之戶謹依下敎一體搜問竝以後錄于左爲白齊頹戶秩順化坊司宰監契下牌前萬戶金得臣草家七間內三間頹良人朱明老草家三間內二間頹觀光坊部契良人朴道明草家七間內二間頹廣化坊苑洞契獨女金召史草家六間內二間頹良人吳漢福草家二間內一間頹以上恤典應式外量宜加給後草記貧窮秩順化坊司宰監契上牌幼學李漢祥幼學金永臣順化坊司宰監契下牌良人朱榮老良人金景祿折衝尹秀宅良人鄭常仁良人李宇光良人金福金俊秀坊舊司圃署契獨女張召史延秋門契良人賓聖圭良人尹興得獨女朱召史觀光坊部契獨女白召史安國坊安國洞契幼學沈公益嘉會坊齋洞契獨女鄭召史獨女趙召史閑良金鎭河軍士金江致挾戶良人金得臣良人金南味閑良金龍謙廣化坊苑洞契良人趙天用參考前例米斗分給後草記
정조 20년
金熙朝以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓一戶全幕頹壓十六戶各錢二兩完少頹多六戶三四間中完多頹少二戶各布一疋北部字內全家頹壓二戶各錢二兩完少頹多二戶各布一疋合錢三十八兩布十疋恤典依例分給之意敢啓傳曰知道
정조 20년
金熙朝以賑恤廳言啓曰漢城府民家頹壓別單判付內恤典卽爲分給而今番特遣史官宣傳官分掌摘奸與循例有間三四間草家則雖頹少者一體題給恤典朝者一單未及措辭判下亦爲依此擧行而未及報來處追單不待措辭齊一題給事分付該廳事命下矣中部字內完少頹多一戶布一疋東部字內全家頹壓一戶錢二兩完少頹多四戶各布一疋西部字內全家頹壓一戶全幕頹壓七戶全幕漂失四戶各錢二兩完少頹多十一戶各布一疋南部字內全家頹壓一戶全家漂失各錢二兩完少頹多四戶完少漂多一戶三四間中完多頹少二戶各布一疋北部字內完少頹多一戶布一疋合錢三十兩布二十四疋恤典依例分給之意敢啓傳曰知道
정조 20년
金熙朝以賑恤廳言啓曰因五部摘奸史官書啓頹戶二十六戶以上恤典外量宜加給後草記貧戶三十五戶參考前例米斗分給後草記事判下矣全頹戶東部獨女金召史南部獨女崔召史以上二戶元恤典錢二兩完少頹多戶中部良人李思俊東部典僕金寶崇南部幼學趙時毅北部良人朱明老良人吳漢福三四間中完多頹少戶東部典僕李玉龍出身金龍起西部閑良趙國臣良人金世云扈衛軍官梁繼喆南部前僉使洪觀猷以上十一戶元恤典布一疋因漢城府別單各已分給故謹依判付應式外錢一兩更爲加給五間以上完多頹少戶中部閑良李德謙東部吹鼓手金雲瑞良人申道治南部良人高天得牙兵成道千騎士崔致重北部前萬戶金得臣良人朴道明獨女金召史以上九戶係是應式之外而旣有特敎判下元恤典布一疋加給錢一兩亦依完少頹多例一體分給貧戶中部獨女趙召史前典醫監直長方應斗東部獨女金召史獨女金召史幼學田致貞西部折衝李始喆幼學沈珏獨女崔召史南部幼學趙時毅寡女李氏獨女閔召史獨女梁召史老除軍金德載獨女金召史北部幼學李漢祥幼學金永臣良人金景祿折衝尹秀宅良人鄭常仁良人李宇光良人金福金獨女張召史良人賓聖圭良人尹興得獨女朱召史獨女白召史幼學沈公益獨女鄭召史獨女趙召史閑良金鎭河良人金得信良人金南味閑良金龍謙良人趙天用以上三十五戶各米四斗參考前例磨鍊分給之意敢啓傳曰知道
정조 20년
成種仁以義禁府言啓曰羅州牧使任焴長興府使洪龍健等令該府拿問處之事傳旨啓下矣任焴洪龍健俱在任所云依例發遣府書吏羅將竝拿來何如傳曰允
정조 20년
成種仁以義禁府言啓曰全羅兵虞候李時菡令該府拿問重勘事傳旨啓下矣李時菡時在任所云依例發遣府羅將交代後拿來何如傳曰允
정조 20년
司僕寺啓目粘連耽羅馬畜之自古已然近年以來掌牧之官全不致意各場馬匹如是耗失者萬萬駭痛濟州前判官洪履祚大靜前縣監鄭運躋旌義前縣監南涑竝令該府拿問嚴處牛隻欠縮一款令禮曹稟處何如判付啓依允爲旀容有可恕守令拿處代以緘推爲旀其中旌義前縣監南涑段該邑尤異他邑兺除良封進馬匹之體大馴良近來初有云竝與緘推勿論爲良如敎
정조 20년
左議政蔡濟恭箚曰伏以冢宰有闕廟堂之薦望以進卽應行之事也顧今首相旣陳箚承批次相之替以行之未始無已例之可援則臣雖愚昧豈不知其應行之屬於臣身而猶且慢不擧行以致銓曹亞堂循環來往於臣與右相之家知其終無奈何則遂至煩稟於丙枕深夜之中此莫非臣之罪也臣之所患積塊復發於雨濕蒸熱之際自昨至今叫苦如狂連服攻下之劑了無其效在傍人面猶且不辨況可擬議於薦望重事乎伏惟殿下念臣之疾病垂死有若父母惟其疾之憂凡係朝會皆令勿赴任便調息縷命之延至今日寔殿下事也以前日愛之必欲生之聖意豈不賜體諒於今日乎玆敢倩人構箚疾聲鳴號伏乞亟遞臣職使薦望重事毋至稽延仍治臣罪以安私分千萬幸甚取進止答曰省箚具悉卿懇莫嚴者中書之故事中書尊然後朝廷尊況冢宰亞於中書度支司馬又次之此三官之除擬也政官自政席進至相臣家捧硯紙近其前隨呼隨寫退詣次相之家遍示曰可始入望筒不可與藩閫將任之備局直薦言也領相調疴在第雖用徐忠憲呈告時例而竝與政官受薦而不應有欠中書特尊首相之意此所以政官六及門竟晝徹宵至于翌午而首相在外次相代斵僅有李文簡已規此又所以令卿議剡卿又引疾力辭而旣非忠憲呈告之時又異文簡在外之日藉欲强迫於右揆右揆其肯之乎且卿所愼積耳積乃聚之伍皆氣也氣降則病已故俗有謀病也似之諺不諗封箚後升降之後快獲衝墻開鏁之美乎否更遣政官兼宣批諭可强則薦進不可强則安心調理竢少間擧行仍傳曰此批答政官傳諭政月隔日京察不遠除在外老病情勢以一牌卽膺人擬入事一體傳諭
정조 20년
丙辰五月二十八日卯時上御重熙堂都承旨與摘奸史官入侍時行都承旨李冕膺記事官金履永記注官金良倜記事官吳泰曾副司果李勉昇副正字金履載尹致永徐俊輔以次進伏訖上曰摘奸史官進前勉昇進前上曰昨日則貧殘戶何不錄上也勉昇曰精濫虛實實難得中故難愼之地不敢不然矣上曰然則今此所抄三人又何以得其實也勉昇曰此則洞人之所共稱而旣伏承下敎故不敢不錄上矣俊輔進前上曰汝之所抄貧戶又何其多也俊輔曰臣之所行處皆北山窮洞貧戶所萃故目見其浮黃餓羸之形不忍存拔致此夥然矣履載致永進前上曰貧戶之虛實過去採探其何以詳知而特以投醪之義一體施行今日亦宜從便分往城外諸處詳察以來可也上曰左副承旨入侍出榻敎賤臣承命出傳左副承旨李肇源進伏上曰昨夜吏判薦望果何以爲之云耶肇源曰領議政則引故相臣李天輔在外時他大臣代行之事推送于左右相而左議引疾不肯當右議政亦以左議政之不肯當引嫌推讓吏曹參判凡六往領議政家四往左議政家右議政則知其必不當故再往其家徹夜來往於街路之間云矣命退諸臣以次退出